Niyan na Mayo, ihirinog sini na hagís. Di’anis kun may puno sa agihan mo, kay ini di’ man masakit kuwaon, kay an puno sini, di’ man nadako sin sugad san igot, maski dako man diyo sa tambis, makopa nan kayubkob.
Ambot kun nano ini sa Tagalog o sa Ingles. Kunsabagay, kun dini man hamok ini naaagihan sa Bulusan, di’ na man kaipuhan Inglison o Tagalugon; kaipuhan hamok pudu’on nan kaunon. Wara pa ako natadihan na hagís na matam’is. Puro maalsom.
Maski magkapararyentes ada ini, kun ikumparar sa kayubkob, igot, tambis nan makopa na intero tukál sa liso an bunga, ini na hagís kupót, kaya an pagkaon sini, ib-ib, diri kagát, basi diri makaon an liso sa butnga. Ini man na liso, maski diin mo ibarabad pakaib-ibi, badi didto na man matudók. Kaya kun hain an punò, yadto man sa piliw-piliw an mga bag’o na semilya. Sugad man san iba pa na kaparyentes, kun may hagís, yadto man an kulibubog na nagdudunó san dahon sini.
Kadaghanan na prutas, huhulaton na mahinog basì makaon. Ini na hagís, mayon sin klase na bagaw lunuhan. Lunó, o marugï, maski bulagá o hubál pa hamok, pwede na kaunon. An iba, ginagamit an karne san bunga sini na i-aralsom, imbes na ibà, sa kusido o inon’on na isda. An iba, sugad sa ako, kinakaon ini na wara sin pasambang. An iba man, mayon sin dutdutan na asin. An iba pa, linulunggong ini.
Kun Bulusanón ka, pwede mo man diskubrehon ini na hagís: Bulusanon na prutas.
(Kredito: An mga retrato tabi, kuwa ni Binoy)
ceb_Latn ceb_Latn war_Latn war_Latn war_Latn war_Latn